
MINISERIE:

Hete vintereventyr


Pippa Roscoe

bor nær familien sin i Norfolk, og lover seg selv på daglig basis at i dag blir dagen der hun lar dataen stå og går tur i den flott naturen. Hun kan ikke huske en tid der hun ikke drømte om kjekke helter og uskyldige heltinner. Helt klart morens feil – hun ga tross alt Pippa den første romantiske boken da hun var syv år gammel! Hun er ufattelig glad for at hun får dele de dagdrømmene med deg.


Hete vintereventyr

Åtte av Harlequins bestselgende forfattere har samarbeidet om denne lidenskapelige serien som handler om arv, ekteskap og saftige hemmeligheter. Dette er åttende og siste del av miniserien Hete vintereventyr.

 


Denne boken er til Julie Chivers av alle grunnene nedenfor, men ikke kun på grunn av dem:

– For å svare på tilfeldige og svært komplekse kontrakts- og rettighetsspørsmål.

– For å strikke på møter.

– For å dele den fantastiske lesereisen din.

– For å gi meg en nøye utvalgt og konstant strøm av TikTok-videoer av høyeste kvalitet.

– For å uten å vite det være inspirasjonskilden til HELE BOKEN!

Så takk, Julie! Det er en glede å være vennen din.


Prolog

Luca Calvino prøvde å la være å stirre på mannen i sykehussengen, som var koblet til flere monitorer enn Luca hadde sett i hele sitt liv. At mannen var Nate Harcourt, milliardær og forretningsmann og bare noen få år fra Lucas egen alder på trettitre, var mildt sagt foruroligende.

«Det er ikke så ille som det ser ut.»

«Det ser ganske ille ut», svarte Luca oppriktig.

«Det er det ikke.»

«Ok.»

Privatsykehuset i Sveits var like luksuriøst som noen av de fineste hotellene Luca noen gang hadde hatt gleden av å bo på, og sikkerheten var på topp, slik den skulle være.

«Pegaso har en ganske imponerende portefølje til å være et så ungt selskap», sa Nathanial Harcourt og vendte oppmerksomheten tilbake til saken.

«Er ti år så ungt?» spurte Luca med et snev av sarkasme.

«Det er det når man har en familiebedrift som strekker seg over fire hundre år.»

«Det har du rett i», innrømmet Luca. Inntil for et år siden hadde Nathanial Harcourt vært den stigende stjernen i forretningsverdenen. Han hadde kanskje hatt så mye familiepenger at det stinket av etablert nepotisme, hvis ikke det han hadde gjort med dem hadde blitt legendarisk. Men så hadde han forsvunnet fra jordens overflate – etter sigende for å finne seg selv i Goa.

Dette var langt fra Goa.

«Kreft?» spurte han, nysgjerrig på hva Nate ville velge å fortelle ham.

«Aneurisme. Cerebralt.»

Luca nikket, klarte ikke å hindre øyenbrynene i å heve seg av overraskelse, og vurderte mannen foran seg på nytt. Den øvre delen av sykehussengen var hevet, og over den hang et halvt bord på en metallarm som gjorde en utmerket jobb med å støtte det som så ut som et kontor med papirer og en bærbar datamaskin innenfor Nates rekkevidde.

«Pegasos inntekter var betydelige i fjor, noe som ikke er så lett å få til i dagens økonomiske klima. Dere har kontrakter med flere virksomheter over det meste av det europeiske fastlandet, inkludert dette», sa Nate og åpnet hånden for å gestikulere mot sykehuset de befant seg på.

«Jeg er kjent med CV-en min.»

«Men dere har ikke klart å slå gjennom på noen engelskspråklige markeder.»

«Det er pussig», sa Luca med et forsiktig skuldertrekk, «jeg hadde trodd at du som forretningsmann, som sitter i tre styrer, er administrerende direktør i to til og er høyt oppe i din egen familiebedrift, ville ha litt mer sunn fornuft enn å støte fra deg noen du er i ferd med å be om en tjeneste fra.»

«Det er ikke en tjeneste, det er et tilbud.»

«Spytt ut, før det er på tide med mer medisin», sa Luca.

«Det er ikke så ille som det ser ut.»

«Fortsett å si det til deg selv.»

Nate klarte å trekke på smilebåndet, og pipingen på skjermen stilnet igjen.

«Du må beskytte søsteren min.»

Nate pekte på en mappe, og Luca reiste seg for å hente den. Han hadde ingen problemer med å sparre verbalt med den engelske milliardæren, men han hadde ingen planer om å fornedre mannen. En hjerneblødning var ingen spøk.

Luca åpnet mappen: Hope Harcourt, tvillingsøster til Nathanial Harcourt, tjueni år gammel, singel, markedsdirektør for Harcourts, verdens ledende luksusvarehus. Han lente seg tilbake og så på bilder av en blondine med sarte trekk. Selv om Hope og Nathanial Harcourt var tvillinger, var det ikke mer enn en normal søskenlikhet mellom dem. Øynene hans streifet over de høye kinnbeina og det fine håret, og han anstrengte seg for ikke å la seg distrahere av tiltrekningskraften som rammet ham hardt. Han skjøv bildene og biografien til side for å plukke opp presseartiklene bakerst.

Mer enn bare et pent ansikt? Hope utnevnt til Harcourts’ nye markedsdirektør.

Harcourts forlovede avslører sosietetskvinnens dype usikkerhet.

Harcourts’ feilaktige diamant! Sannheten bak bruddet.

Luca kjente på den velkjente forbitrelsen mot tabloidpressen, som ville utnytte alt og alle for å få et scoop. Men han forsto også at for hver journalist var det noen som stod klare til å høste gevinsten.

«Søsteren min får sånt hele tiden.»

«Så hvorfor nå?»

«Fordi jeg er … her. Jeg kan ikke beskytte henne.»

«Vil du at Pegaso skal beskytte henne mot pressen?» Hun ville ikke være den første kvinnen som beilet til pressen for å fremme karrieren, salget eller omdømmet sitt, funderte Luca. «Hva får deg til å tro at hun i det hele tatt skulle ønske det?»

«Fordi hun ikke er sånn, og fordi noe er på vei. Jeg vet ikke hva. Men aksjonærene i Harcourts er svært tilbakeholdne, og de har holdt meg utenfor siden de tror at jeg reiser rundt i Sørvest-India og prøver å finne mitt tredje øye.»

«Kunne du ha fortalt dem sannheten?»

Nate stirret lenge og intenst på ham.

Luca nikket og forstod uten at engelskmannen trengte å forklare. Han kjente også denne verdenen. «De vil tilgi latterlig lettsindighet, men ikke en medisinsk komplikasjon som kan føre til at du når som helst kan falle død om og sette aksjer og andeler i fare.»

Nate nikket som om han var fornøyd med at Luca hadde svart riktig på sitt eget spørsmål.

«Søsteren min og jeg vokste opp i et ormebol, Calvino. Det virker kanskje ikke slik, men hun er helt alene der ute, og jeg kan ikke være der for å beskytte henne mot dette.»

«Er det noen spesifikke trusler vi trenger å vite om?»

«Simon Harcourt, helt sikkert. Han er fetteren vår. Jeg har aldri klart å sette noe på ham, men han er smart nok til ikke å skitne til sine egne hender. Og så er det de vanlige medhjelperne, folk som er ute etter pengene hennes.»

«Skjer det ofte?» spurte Luca og tok en ny titt på den vakre kvinnen på bildene.

«Det var en eks. Jeg håndterte det.»

«Navn?»

«I mappen. Men jeg tok meg av det.»

«Klart du gjorde det», sa Luca, vel vitende om at det ville få mannen til å reagere.

«Jeg trodde du hadde mer vett enn å støte fra deg noen som er i ferd med å gjøre deg en tjeneste.»

«Du gjør meg ikke en tjeneste, du gir meg et tilbud», kontret Luca. «Jeg skal sette sammen et lag. Vi kan være med i spillet …»

«Du tar deg av dette personlig.»

«Det kommer ikke til å skje.»

Mens selskapet hans var kjent for sin forsiktige håndtering av høyprofilerte, svært offentlige kontrakter, gjorde han det ikke personlig. Aldri noensinne.

«Det gjør det. For hvis du gjør dette – hvis du, bare du, håndterer dette personlig, som en tjeneste for meg – vil du ha den eneste sikkerhetskontrakten for Harcourts. Det gjelder ikke bare i butikkene, det gjelder internt, industrielt, cyber – og alt dette internasjonalt. Du får det største første steget inn på det engelske markedet noensinne. Du vil være sikret for livet.»

Nate Harcourt tilbød ham alt han trengte for å ta Pegaso til de høyeste høyder han kunne forestille seg. Hvor vanskelig kunne det være?

«Når skal jeg begynne?»

«Det er bare noen få dager til jul. Tar jeg deg bort fra familien din?»

«Nei», svarte Luca.

«En kjæreste?»

«Ber du meg ut, Harcourt?»

«Og hvis jeg gjorde det?»

Luca slapp ut en latter. Den engelske milliardæren var en kjent kvinnebedårer. «Veldig snilt av deg å spørre, men du er ikke min type.»

«Nei, jeg trodde ikke det. Og så lenge søsteren min heller ikke er det, så er alt i orden.»


1

Svetten rant nedover ryggen, men Hope Harcourt fortsatte likevel. Hun kastet et blikk på skjermen, fire komma fem kilometer, tjuetre minutter … Så nærme. Føttene dunket mot tredemøllen. Hun trengte dette. Hun trengte det øyeblikket da anstrengelsen ble uanstrengt, da kroppen føltes flytende i bevegelsene og tankene rolige. Det varte ikke lenge, og det var ikke alltid hun kom dit, men når hun gjorde det, var det … perfekt.

Monitoren viste fem kilometer etter tjuefem minutter, og Hope trykket på nedkjølingsknappen. Da tempoet gikk ned i takt med tredemøllen, tørket hun seg i ansiktet, og pusten ble normal igjen akkurat i tide til at assistenten ringte henne. Hun så tiden på skjermen før hun svarte. Halv sju.

Elises kvitrende stemme kom gjennom de trådløse hodetelefonene da tredemøllen bremset opp enda mer.

«Og hvordan har vi det i dag?» spurte Elise.

«Vi har det fantastisk», svarte Hope. Hun forlot den velsignede airconditionen og gikk mot heisen som skulle ta henne opp til leiligheten i sekstende etasje.

«Var det noe i innboksen min fra Kinara i morges?»

«Kinara vil møtes. De skal filme på fredag morgen, men det er det eneste tidspunktet de kan møtes på.»

Hope skannet mentalt gjennom dagboken sin. «Vi kan gjøre det, ikke sant?»

«Ja.»

«Strålende. Skriv det i kalenderen.»

«Gjør det nå.»

Hope og Harcourts’ innkjøper, Steven, hadde forsøkt å beile til Kinara helt siden avtalen Nate hadde forsøkt å inngå med Casas Fashion hadde gått i vasken. Og med ett fikk hun et sug i magen av minnet om dagen da Nate hadde kollapset. Det var hun som hadde ringt etter en privat ambulanse, og hun hadde ventet sammen med ham mens han lå på gulvet med ufokuserte øyne og det raske, skarpe sinnet som Hope kjente nesten like godt som sitt eget, tåkete og forvirret.

Han ble behandlet av de beste, og var heldigvis på bedringens vei. Men utenfor helseinstitusjonen var det bare to personer som visste hva som hadde skjedd med tvillingbroren hennes: hun og bestefaren. En hemmelighet som var nødvendig på grunn av desperasjonen til forretningsmennene, som var villige til å tråkke over brorens syke kropp for å komme et trinn høyere opp på Harcourts’ rangstige.

Det var rart å elske stedet man jobbet på, men avsky mange av menneskene som jobbet der. Hun ristet på hodet over at så mange av aksjonærene ikke hadde kontakt med kundene og deres behov, og at de ikke brydde seg om noe annet enn det som havnet på kontoen.

«Er det noe mer?» spurte Hope og plasserte tommelen på tastaturet ved siden av døren.

Elises pause var nok til å vekke en følelse av uro.

«Ikke sjekk de sosiale nettsidene.»

Et øyeblikk sank Hopes hode mot tredøren, trygg i vissheten om at hun var alene og usett. Et øyeblikks svakhet hun unnet seg, før hun bet tennene sammen og trakk seg opp. «Hva er det denne gangen?»

«Ingenting som ikke kan vente.»

«Elise.»»

«Det er Martin.»

Hope rev opp døren og smelte den igjen bak seg, mens hun slapp løs en rekke forbannelser som ville gjort en sjømann stolt. Elise hadde vært der da Martin de Savoir hadde brast inn i livet hennes med sjarm og forførelse, og Elise hadde også vært der da han hadde forlatt det, bittert og høylytt, mens han ropte «stakkars meg» til enhver journalist som ville høre på.

Det Elise ikke visste, det ingen visste, var samtalen hun hadde overhørt mellom Martin og broren.

Hope stirret ut av vinduet. Uansett dag, uansett vær, var utsikten spektakulær. Men hun så ikke det imponerende omrisset av The Shard på den andre siden av Themsen, hun så ikke historiske Tower of London eller den ikoniske Tower Bridge som strakte seg over elven. I tankene hørte hun Martins latter, bitter og ekkel.

«Jeg har alle bevisene jeg trenger, Martin. Jeg vet at du bare er ute etter arven hennes.»

«Herregud, det er omtrent alt hun duger til, Harcourt. Det vet alle.»

«Er det noe mer?» spurte Hope, mens hun pustet seg gjennom smerten.

«Nei.»

«Ok, vi ses om førti minutter.»

«Ikke sjekk de sosiale nettsidene.»

Hope la på  og kastet telefonen fra seg på sengen. Hun tok av seg de svette treningsklærne og stilte seg under de kraftige vannstrålene, som skåldet huden hennes rosa lenger enn hun vanligvis tillot seg selv.

Hun sjekket seg selv i speilet før hun forlot leiligheten – for å forsikre seg om at hun så ut som hun hadde tenkt, sa hun til seg selv. Ikke fordi hun var bekymret for den nye bølgen av presseinteresse som Martins siste eskapade ville vekke.

Men da Hope tok heisen ned til resepsjonen i boligblokken, var det ikke sinne over hva Martin kunne ha funnet på denne gangen hun følte, men forventning. Forventning om en viss høy, bredskuldret person som hadde steppet inn da hennes vanlige sjåfør, James, hadde dratt for å ta seg av et nødstilfelle i familien. Den naive typen forventning som minnet henne om dumme skoleforelskelser, og som Hope bestemte seg for at hun var altfor gammel til, idet heisdørene åpnet seg.

Men da hun så ham vente på henne gjennom glassdørene til leilighetsbygget sitt, steg pulsen likevel som en skvetten hest.

Han var kledd i svart dress, og bredden på brystet gjorde at jakkeslaget var såpass åpent at man kunne ane kraften under, uten at det så ut som om dressen var for liten. Hvit skjorte og svart slips som forsvant under en dressjakke som var kneppet til ved de magre hoftene

Kjevepartiet var like skarpt som kragen, og reflekterte morgensolen på en måte som ville fått en supermodell til å gråte. Ryddig. Kompakt. Effektiv. De store, mørke brillene skjulte øynene hans og fikk ham til å se uutgrunnelig ut. Lidenskapsløs, til og med.

Og det var det som frustrerte henne. Lucs ytterst profesjonelle oppførsel gjorde bare hennes helt upassende reaksjon på ham enda mer åpenbar, tenkte hun da hun kom ut av leilighetskomplekset.

*

Luca brukte et øyeblikk på å stålsette seg mot kroppens uønskede og definitivt egenrådige reaksjon på Hope Harcourt. Det gjorde ham rasende at hun så ut til å ha mer kontroll over kroppen hans enn han selv hadde. Og det var uholdbart å ha en slik reaksjon overfor klienten sin. Eller, teknisk sett, søsteren til klienten. Uansett var hun under hans beskyttelse, enten hun visste det eller ikke, og det satte henne utenfor hans rekkevidde. Luca hadde argumentert mot å holde Hope uvitende om identiteten hans, men Nate hadde vært bestemt, og gulroten han lokket med var stor nok til å overtale ham.

Etter møtet hadde Luca brukt julen på å planlegge hvordan det hele skulle fungere for Hope Harcourt. Den vanlige sjåføren hennes hadde vært lett å betale, særlig med Nate Harcourts støtte, og Lucas assistent hadde funnet en leilighet med enkel og umiddelbar tilgang til Hope, men ikke så nær at han risikerte å støte på henne ved et uhell. Nate hadde fått hjelp av IT-avdelingen, så han fikk tilgang til Hopes profesjonelle e-poster, og Luca visste at han kunne få tilgang til hennes private e-poster hvis han anså det som nødvendig, men han var ikke villig til å krenke privatlivet hennes enda.

Han hadde ankommet et snødekt England for seks dager siden og hadde straks kastet seg ut i arbeidet som endelig skulle gi ham innpass i de engelskspråklige områdene.

Han hadde forsøkt å komme seg inn på det markedet som endelig skulle gjøre ham til en global suksess i årevis. Helt fra begynnelsen hadde han hatt det målet, og han hadde holdt fast ved det. Men uansett hvor mange fornøyde kunder, hvor mange strålende referanser eller hvor mange multinasjonale kunder Pegaso hadde, var det ikke nok for de britiske og amerikanske markedene. De ville ha gamle penger og kjente ansikter, og ingen aksenter. Men med Nates tilbud ville han endelig få åpnet.

Hope kom ut av glassdøren, skar seg inn i tankene hans og gled inn i baksetet uten å skåne ham med så mye som et blikk.

Han var her for å beskytte henne, ikke for å begjære henne. Og det var definitivt det som strømmet kraftig gjennom årene hans

Han satte seg inn i førersetet og vred om nøkkelen i tenningen, mens han hensynsløst gjenvant kontrollen over sansene sine. Før han begynte å jobbe som sjåfør, hadde han gått gjennom bilen med lupe og forsikret seg om at den ikke bare var i utmerket stand, men også at den ikke inneholdt noe sporings- eller avlyttingsutstyr. Det virket usannsynlig, men Luca var grundig. Og selv om bilen ble stående på parkeringsplassen i leiligheten hans over natten, sjekket han den hver eneste morgen.

Han kjørte ut i trafikken på Upper Thames Street og bestemte seg for ruten til Harcourts’ flaggskipvarehus i Mayfair. I bakspeilet så han Hope stirre ut av vinduet. Han syntes det var merkelig at Hope aldri grep etter telefonen på morgenturen. Det var noe nesten fredfylt over bildet.

Da en møtende bil svingte til høyre over kjørebanen, sveipet frontlyktene over synsfeltet hans, og han så tusenvis av blitzlys, hørte ropene og skrikene fra folkemengden mellom ham og moren …

«Gi oss et smil, Anna! Kom igjen!»

«Her borte, Anna!»

«Er det sant at du har et forhold til din medstjerne, Anna?»

«Når skal du slå deg til ro, Anna?»

Uten å stoppe opp kjørte Luca fremover, mot avkjøringen, til tross for at tankene hans gikk i den retningen. Til tross for minnet om hvordan den evig glamorøse moren hans hadde kastet hodet bakover og ledd den sexy latteren hun var kjent for, og svart til den skrikende folkemengden: «Aldri, kjære dere. Jeg kommer aldri til å slå meg til ro!»

Og det hadde hun ikke. Italias mest berømte skuespillerinne hadde aldri giftet seg, aldri hatt et forhold som varte lenger enn til promoteringen av hennes siste film, og hun hadde aldri – ikke en eneste gang – innrømmet at hun som 16-åring hadde fått et barn utenfor ekteskap, som hadde blitt oppdratt av to familiemedlemmer i all hemmelighet.

Da de kjørte opp til de majestetiske inngangsdørene til Harcourts i Mayfair, ga Luca seg selv en mental ørefik. Frustrasjonen gjorde ham skarp i blikket da han gikk ut av bilen og holdt døren til Hope åpen for henne.

«Elise gir deg beskjed når jeg er ferdig for i dag. Alle møter er interne, så jeg trenger deg ikke før da.»

«Jeg venter», sa han enkelt.

«Det blir ikke nødvendig», svarte hun, med den lille rynken over solbrillene.

«Jeg er her.»

Hun så på ham et øyeblikk til, før hun forsvant under den verdensberømte markisen i gull og lilla og inn i bygningen. Han hadde gjort henne frustrert, og selv om det ikke hadde vært hans hensikt, hadde han ikke gått glipp av øyeblikket der luften hadde antent mellom dem. To konkurrenter som kjempet om kontroll.

Telefonen vibrerte mot brystet, og han vendte tilbake til bilen for å kjøre den til parkeringskjelleren, der han kunne sjekke hva folkene hans hadde funnet. Det var på tide å slutte å tulle og få orden på tankene.

*

Hope ristet av seg den merkelige spenningen som fortsatt gnistret i blodet etter møtet med Luc, gikk inn på kontoret sitt og gikk rett bort til det store vinduet som vendte ut mot en snødekt Hyde Park.

Det var noe magisk med denne tiden av året, spesielt for et varehus som Harcourts, der folk kom fra hele verden for å se på de feststemte utstillingsvinduene og den vakre julepynten. Det var en nesten konstant summing av begeistring og juleglede fra både ansatte og kunder, men selv det var ikke like strålende som London i snøvær.

Kontoret hennes lå i det de ansatte kalte «den gamle fløyen», rett over Mayfair-butikken. Den opprinnelige bygningens tradisjonelle karakter var fortsatt sterk, i motsetning til den «nye fløyen» på baksiden av den store, viltvoksende bygningen, der kontorene var innredet i elegant krom, glass og granitt og fulle av ego-konkurranser mellom broren og fetteren hennes.

Dette kontoret hadde en gang tilhørt faren hennes. Det var her hun hadde besøkt ham som barn, og det var her hun husket ham best. Det var hennes forbindelse til foreldrene, særlig når fortiden ble litt mer uklar for hver dag hun ble eldre. Det var derfor hun elsket det.

Senere samme dag vendte hun tilbake til datamaskinen, hun hadde hatt en god dag så langt. Hun hadde fått Daniel, den fungerende økonomidirektøren som dekket for broren, tilbake på sporet etter at et oppgjør med Simon hadde svekket selvtilliten hans. Hun skulle prøve å holde det unna Nate hvis hun kunne. Det siste broren trengte, var å bekymre seg for Harcourts.

Elise stakk hodet inn døren, med en lett rynke i pannen. «Bare en liten advarsel. Jeg har hørt at styrelederen skal delta på aksjonærmøtet i ettermiddag.»

«Jaså?» Bestefaren tilbrakte vanligvis tiden mellom jul og personalfesten hjemme i Tunbridge Wells. Hjemmet var en vidstrakt familieeiendom som var omtrent like gammel som Harcourts-bygningen. Hun rynket pannen og skannet agendaen for møtet som skulle finne sted om et kvarter. «Det er ingenting her som fortjener hans oppmerksomhet», konstaterte hun og så tilbake på Elise.

Elise trakk på skuldrene, tilsynelatende like forvirret.

«Var det noe mer?»

«Nei», svarte Hope fraværende.

«Er du sikker?» spurte Elise.

«Ja.»

«Virkelig? Du vil ikke vite hva jeg har hørt om H, M og K?»

«Elise!»

«Hva? Han er høy, mørk og kjekk.»

«Han har et navn.»

«Og det er Luc», sa Elise, mens hun trakk ut lyden av navnet hans og besvimte dramatisk mot dørkarmen.

Hope kunne ikke annet enn å le.

«Og jeg har hørt at …»

«Niks! Jeg vil ikke vite det», insisterte Hope.

«Ja, det vil du», ertet Elise.

«Det vil jeg virkelig ikke.

«Det er bare det at jeg har hørt at han har en veldig stor …»

Elises setning ble avbrutt av at agendaen traff henne.

«Motorsykkel», mumlet Elise lavt og plukket agendaen opp fra gulvet. «Motorsykkelen hans. Jeg har hørt at den er veldig stor.»

«Ut!» forlangte Hope og forsøkte å kvele sin egen latter mens hun samlet sammen sakene sine til møtet, for det eneste frustrerende med dette kontoret var at det lå ti minutters gange fra der de fleste møtene ble holdt. Men det ga henne en sjanse til å nyte følelsen av en vel anvendt dag

Tretti minutter senere var lyden rundt Hope øredøvende. Aksjonærene reiste seg fra setene sine, noen ropte og hånte, mens andre klappet. Hun fanget bestefarens blanke blikk før hun snudde seg for å stirre på fetteren. Simon smilte til konsernsjefen, som nettopp hadde skapt kaos i salen ved å kunngjøre at han ville gå av, uten forvarsel eller tanke på konsekvensene for Harcourts.

Nei! Hope ble helt ør i hodet. Det skulle ikke være slik. I årevis hadde Nate vært klar til å ta over etter Johnson. Han hadde gjort den nødvendige smiskingen og kurtiseringen av aksjonærene; han hadde lagt ned tid og krefter. Ut fra blikkene Simon og Johnson, den nå avtroppende administrerende direktøren, sendte hverandre, bet Hope tennene sammen og bestemte seg for at dette var intet mindre enn et kupp.

Bestefaren slo hånden i bordet tre ganger og brakte den skrikende forsamlingen til taushet. «Denne nyheten er selvsagt uventet, men vi takker den avtroppende administrerende direktøren for hans arbeid og engasjement gjennom årene, der han har sikret Harcourts’ klare dominans i markedet for luksusvarer.»

Hope lurte på hvor vondt det hadde gjort å si det. Johnson hadde ikke vært noe annet enn en klamp om foten, og han hadde holdt Harcourts tilbake ved å spare penger og ha den minst progressive forretningsdriften hun noen gang hadde sett.

«Leonard Johnson har styrt skuta vår med stort fokus og engasjement, og som styreleder er det min plikt å sørge for at overleveringen til den påtroppende konsernsjefen blir smidig, effektiv og rask. Nominasjonene til den påtroppende konsernsjefen vil finne sted om to dager. Avstemningen om ny konsernsjef vil finne sted om to uker. Med dette avsluttes møtet.»

